Легенда апавядае, нібыта падчас візіту ў Мінск у 1962-м савецкі лідэр Мікіта Хрушчоў пажадаў паглядзець на наш гістарычны горад. Паколькі беларускія чыноўнікі заўжды былі наперадзе ўсіх у будаванні “новага жыцця”, прывабнай цэласнай забудовы да таго часу ўжо не захавалася. Таму вырашана было рэстаўраваць квартал 15 стагоддзя, названы ў гонар касцёла Святой Троіцы. Работы - зусім не рэстаўрацыя, а рэканструкцыя - ў прадмесці вяліся з 1982 па 1985 гады. У выніку старадаўнія муры былі знішчаны да падмурку, а на іх месцы паўсталі муляжы з сучасных матэрыялаў. Страчаны быў і непаўторны архітэктурны стыль, замест якога паўстаў стэрыатыпны “лялечны” квартал, характэрны больш для заходнееўрапейскіх гарадоў.